– И бакъду, – дагахь а доцуш велакъежира Селимханов. – Амма Руслан вевзаш хила веза цуьнах йолу шеконаш д1аяхархьама. Иза-м хьаха ву ч1ог1а оьзда стаг, к1еда-мерза а волуш. Шен доцучу г1уллакхе г1ертар волуш а вац. Тешнабехк цуьнца хир бу ца моьтту суна. Цул атта-м ас айса цхьаьнга дагахь доцуш кховдо тарлора и документаш, Руслана оьцур дацара уьш схьа. И воккха интеллигент, «шира коммунист» ма ву, мегар дуй аьлла бен х1уманах куьг 1уттур доцуш. Илланчаш бардаш дукхабезаш а ву, шена а дуккха а иллеш дагахь а хаьа. Ша профессор Лакха-Неврера Зайнди санна фольклор дукхаезаш а ву. Ша гитара а локху. Х1ан-х1а иза хуьлийла а дац.